ดึงเอกชนร่วมทุนสายสีน้ำเงินปีนี้
คลังเตรียมดึงเอกชนร่วมลงทุนรถไฟฟ้าสีน้ำเงิน คาดเป็นวงเงิน 2.2 หมื่นล้านปีนี้
23 มิ.ย. 2558

คลังเตรียมดึงเอกชนร่วมลงทุนรถไฟฟ้าสีน้ำเงิน คาดเป็นวงเงิน 2.2 หมื่นล้านปีนี้
นายพงษ์ภาณุ เศวตรุนทร์ รองปลัดกระทรวงการคลัง เปิดเผยว่า ในแผนยุทธศาสตร์การให้เอกชนร่วมลงทุนในกิจการของรัฐ (พีพีพี) พ.ศ. 2558-2562 ภายในปีนี้จะมีการคัดเลือกเอกชนร่วมลงทุนโครงการรถไฟฟ้าสายสีน้ำเงิน ส่วนต่อขยายช่วงหัวลำโพง-บางแค และช่วงบางซื่อ-ท่าพระ ของการรถไฟฟ้าขนส่งมวลชนแห่งประเทศไทย (รฟม.) มูลค่าการลงทุนทั้งหมดราว 8.25 หมื่นล้านบาท ซึ่งในจำนวนนี้คาดว่าจะเป็นเงินจากเอกชนที่ร่วมลงทุนด้วย 2.21 หมื่นล้านบาท
นอกจากนี้ ยังมีโครงการสถานีบรรจุและแยกสินค้ากล่อง (ICD) ของการรถไฟแห่งประเทศไทย (รฟท.) มูลค่าการลงทุน 2,900 ล้านบาท ซึ่งในจำนวนนี้คาดว่าจะเป็นเงินจากเอกชนที่ร่วมลงทุนด้วยราว 1,580 ล้านบาท
ขณะเดียวกัน ยังมีโครงการในส่วนขององค์กรปกครองส่วนท้องถิ่น (อปท.) อีก 2 โครงการที่กำลังอยู่ระหว่างเสนอขออนุมัติโครงการ ได้แก่ โครงการกำจัดขยะมูลฝอยขององค์การบริหารส่วนจังหวัด (อบจ.) นนทบุรี มูลค่าการลงทุนราว 4,140 ล้านบาท และโครงการกำจัดขยะมูลฝอยของเทศบาลนครราชสีมา มูลค่าการลงทุนราว 2,250 ล้านบาท
นายพงษ์ภาณุ กล่าวด้วยว่า เป้าหมายสำคัญของการร่วมทุนรัฐและเอกชน เพื่อให้ภาครัฐสามารถลงทุนพัฒนากิจการได้เร็วมากขึ้น โดยสามารถลดข้อจำกัดของการลงทุนจากเม็ดเงินงบประมาณหรือเงินกู้จากภาครัฐ รวมทั้งสามารถเพิ่มประสิทธิภาพในการให้บริการแก่ประชาชนในกิจการนั้นๆ ได้มากขึ้น
นายกุลิศ สมบัติศิริ ผู้อำนวยการสำนักงานนโยบายรัฐวิสาหกิจ (สคร.) กล่าวว่า แผนยุทธศาสตร์การให้เอกชนร่วมลงทุนในกิจการของรัฐ พ.ศ. 2558-2562 ซึ่งมีทั้งหมด 20 กิจการดังกล่าวนั้น จะแบ่งเป็น 6 กิจการที่สมควรให้เอกชนมีส่วนร่วมในการลงทุน (opt-out) เช่น กิจการพัฒนาระบบขนส่งมวลชนทางรางในเมือง กิจการพัฒนาระบบรถไฟความเร็วสูง และกิจการพัฒนาโครงการโทรคมนาคม ขณะที่อีก 14 กิจการนั้น รัฐส่งเสริมให้เอกชนมีส่วนร่วมในการลงทุน (opt-in) เช่น กิจการพัฒนาสถานีขนส่งบรรจุแยกและกระจายสินค้า กิจการพัฒนาระบบจัดการคุณภาพน้ำ และกิจการพัฒนาที่เกี่ยวข้องกับเศรษฐกิจดิจิทัล